U-I-138/04
Natisni
Opravilna št.:
U-I-138/04
Datum odločitve:
8. 9. 2005
ECLI:
ECLI:SI:USRS:2005:U.I.138.04
Akt:
Zakon o pomoči za reševanje in prestrukturiranje gospodarskih družb v težavah (Uradni list RS, št. 110/02) (ZPRPGDT), 2. odst. 7. čl.
Izrek:
Pobuda za začetek postopka za oceno ustavnosti drugega odstavka 7. člena Zakona o pomoči za reševanje in prestrukturiranje gospodarskih družb v težavah (Uradni list RS, št. 110/02) se zavrže.
Evidenčni stavek:
Ustavno sodišče zavrže pobudo, če pobudnik ne izkaže, da bi se njegov pravni položaj z morebitno ugodno odločbo Ustavnega sodišča izboljšal.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Družba Svila Tekstilna tovarna, trgovina in storitve, d. d. - v stečaju, Maribor
Datum vloge:
18. 5. 2004
Vrsta odločitve:
sklep
Vrsta rešitve:
zavrženje
Dokument:
US24912
Dokument v PDF obliki:
U-I-138-04.pdf
115 KB
Prenesite datoteko
U-I-138/04-8
8. 9. 2005
SKLEP
Ustavno sodišče je v postopku za preizkus pobude družbe Svila Tekstilna tovarna, trgovina in storitve, d.d. – v stečaju, Maribor, ki jo zastopa stečajna upraviteljica mag. Dita Kastelic, na seji dne 8. septembra 2005
sklenilo:
Pobuda za začetek postopka za oceno ustavnosti drugega odstavka 7. člena Zakona o pomoči za reševanje in prestrukturiranje gospodarskih družb v težavah (Uradni list RS, št. 110/02) se zavrže.
Obrazložitev
1. Pobudnica izpodbija drugi odstavek 7. člena Zakona o pomoči za reševanje in prestrukturiranje gospodarskih družb v težavah (v nadaljevanju ZPRPGDT), ki določa, kdaj se državna pomoč lahko izjemoma ponovno dodeli družbi, ki je takšno pomoč že prejela. Zatrjuje, da je takšna določba diskriminacijska in da postavlja pobudnico v neenakopraven položaj na trgu, zaradi česar naj bi bila izpodbijana določba v neskladju s 66. in 74. členom Ustave.
2. Pobudo za začetek postopka za oceno ustavnosti in zakonitosti lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 15/94 – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti podan tako v času vložitve pobude kot tudi v času odločanja Ustavnega sodišča. Ugoditev predlogu mora privesti  do izboljšanja njegovega pravnega položaja.
3. V skladu s 43. členom ZUstS lahko Ustavno sodišče v celoti ali delno razveljavi zakon, ki ni v skladu z ustavo. Razveljavitev začne učinkovati naslednji dan po objavi odločbe o razveljavitvi. V skladu s 5. členom ZPRPGDT lahko za državno pomoč zaprosijo le družbe, zoper katere ni bil uveden stečajni postopek oziroma likvidacija. Med postopkom preizkusa pobude je bilo ugotovljeno, da je zoper pobudnico uveden stečajni postopek. Ker pobudnica zaradi uvedenega stečaja ne izpolnjuje več pogojev za pridobitev državne pomoči, se njen pravni položaj tudi z morebitno razveljavitvijo izpodbijane določbe ne bi izboljšal.
4. Ker pravni interes kot predpisani procesni pogoj za začetek postopka pred Ustavnim sodiščem ni izkazan, je bilo treba pobudo zavreči.
5. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj